CELEX: 32013R1122
Language: mt
Date: 2013-11-06 00:00:00
Title: Regolament ta’ Implimentazzjoni tal-Kummissjoni (UE) Nru 1122/2013 tas- 6 ta’ Novembru 2013 li japprova emenda minuri fl-ispeċifikazzjoni ta’ isem mdaħħal fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Κονσερβολιά Στυλίδας (Konservolia Stylidas) (DPO)]

9.11.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 299/28
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 1122/2013
   tas-6 ta’ Novembru 2013
   li japprova emenda minuri fl-ispeċifikazzjoni ta’ isem mdaħħal fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Κονσερβολιά Στυλίδας (Konservolia Stylidas) (DPO)]
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (1), u b’mod partikolari t-tieni subparagrafu tal-Artikolu 53(2) tiegħu,
   Billi:
   
               (1)
            
            
               Skont l-ewwel subparagrafu tal-Artikolu 53(1) tar-Regolament (UE) Nru 1151/2012, il-Kummissjoni eżaminat l-applikazzjoni tal-Greċja għall-approvazzjoni ta’ emenda fl-ispeċifikazzjoni tad-denominazzjoni protetta tal-oriġini “Κονσερβολιά Στυλίδας (Konservolia Stylidas)”, irreġistrata skont ir-Regolament tal-Kummissjoni (KE) Nru 1263/96 (2).
            
         
               (2)
            
            
               L-applikazzjoni tikkonċerna l-emenda fl-ispeċifikazzjoni taħt l-intestaturi Deskrizzjoni u Metodu ta’ Produzzjoni, u speċifikament biex jiżdied tip kummerċjali ieħor, iż-żebbuġ bl-għadma mneħħija.
            
         
               (3)
            
            
               Il-Kummissjoni eżaminat l-emenda kkonċernata u kkonkludiet li hija ġġustifikata. Peress li skont l-Artikolu 53(2) tar-Regolament (UE) Nru 1151/2012 din hija emenda minuri, il-Kummissjoni tista’ tadottaha mingħajr ma tirrikorri għall-proċedura stipulata fl-Artikoli 50 sa 52 ta’ dak ir-Regolament,
            
         ADOTTAT DAN IR-REGOLAMENT:
   Artikolu 1
   L-ispeċifikazzjoni tad-denominazzjoni protetta tal-oriġini “Κονσερβολιά Στυλίδας (Konservolia Stylidas)” hija b’dan emendata skont l-Anness I ta’ dan ir-Regolament.
   Artikolu 2
   Il-verżjoni kkonsolidata tad-dokument uniku li fih il-punti prinċipali tal-ispeċifikazzjoni hija stipulata fl-Anness II ta’ dan ir-Regolament.
   Artikolu 3
   Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-6 ta’ Novembru 2013.
      
         
            Għall-Kummissjoni, F'isem il-President,
         
         Dacian CIOLOȘ
         
            Membru tal-Kummissjoni
         
      
   
   
      (1)  ĠU L 343, 14.12.2012, p. 1.
   
      (2)  ĠU L 163, 2.7.1996, p. 19.
   
      ANNESS I
      L-emenda li ġejja fl-ispeċifikazzjoni tad-denominazzjoni protetta tal-oriġini “Κονσερβολιά Στυλίδας” (Konservolia Stylidas), hija approvata:
      
                  1.
               
               
                  Deskrizzjoni tal-prodott:
                  Id-deskrizzjoni ġiet emendata biex tinkludi ż-żebbuġ sħiħ bl-għadma mneħħija fil-firxa tal-prodotti “Konservolia Stylidas”. Ir-rekwiżiti tas-suq u t-tibdil fid-drawwiet tal-konsumaturi wasslu għall-bżonn li jiġu ddiversifikati t-tipi kummerċjali disponibbli fis-suq.
                  Il-karatteristiċi taż-żebbuġ bl-għadma mneħħija (togħma, kulur, riħa) huma identiċi għal dawk taż-żebbuġ sħiħ “Konservolia Stylidas”, peress li t-tneħħija tal-għadam issir hekk kif iż-żebbuġa tkun kisbet il-karatteristiċi organolettiċi finali tagħha, u għalhekk ir-rabta maż-żona ġeografika tal-prodott ma tinbidilx. Barra minn hekk, il-kompożizzjoni tas-salmura, li ġeneralment tista’ tbiddel it-togħma tal-prodott, hija eżattament l-istess kemm għaż-żebbuġ sħiħ kif ukoll għal dak bl-għadma mneħħija.
               
            
                  2.
               
               
                  Metodu ta’ Produzzjoni:
                  Din it-taqsima ġiet emendata biex tinkludi t-tneħħija tal-għadma taż-żebbuġ. Iż-żebbuġ sħiħ u bla għadma huwa żebbuġ “Konservolia Stylidas”, li prinċipalment ikun aħdar, jiġi ffermentat b’tali mod li l-prodott ikun diġà kiseb il-karatteristiċi fiżiċi, kimiċi u organolettiċi finali tiegħu. L-għadma titneħħa bl-użu ta’ magni speċjali għat-tneħħija tal-għadma, dejjem għat-tul tal-frotta (mhuwiex possibbli li titneħħa għadma ta’ żebbuġa mill-wisa’). Iż-żebbuġ imbagħad jitqiegħed f’taħlita ta’ salmura ta’ 7-9 %, eżattament bħaż-żebbuġ sħiħ “Konservolia Stylidas”. Din il-proċedura ma tibdilx il-karatteristiċi fiżiċi, kimiċi jew organolettiċi tal-“Konservolia Stylidas”.
               
            
   
      ANNESS II
      
         Dokument ikkonsolidat uniku
      
      Ir-Regolament tal-Kunsill (KE) Nru 510/2006 tal-20 ta’ Marzu 2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (1)
      
      
         “ΚΟΝΣΕΡΒΟΛΙΑ ΣΤΥΛΙΔΑΣ” (KONSERVOLIA STYLIDAS)
      
      Nru tal-KE: EL-PDO-0117-0345-01.01.2012
      
         IĠP ( ) DPO (X)
      
      1.   Isem
      
      “Κονσερβολιά Στυλίδας” (Konservolia Stylidas)
      2.   Stat Membru jew Pajjiż Terz
      
      Il-Ġreċja
      3.   Deskrizzjoni tal-prodott agrikolu jew tal-oġġett tal-ikel
      
      3.1.   Tip ta’ prodott
      
      
               
                  Klassi 1.6.
               
               
                  Frott, ħaxix u ċereali friski jew ipproċessati
               
            3.2.   Deskrizzjoni tal-prodott li għalih japplika l-isem fil-punt (1)
      
      Dan huwa żebbuġ tal-mejda miksub mill-varjetà “Konservolia”, li jkunu sħaħ jew sħaħ u mingħajr għadma. Il-prodott għandu togħma ta’ frott, b’laħma soda li faċilment titneħħielha l-għadma u tibqa’ tajba. Iż-żebbuġ iswed għandu kulur iswed li jkanġi għal lewn il-linka, filwaqt li ż-żebbuġ aħdar għandu kulur aħdar li jkanġi fl-isfar lewn it-tiben. Il-piż medju tal-frotta huwa ta’ 7 g. Il-proporzjon tal-għadma mal-frotta huwa ta’ 6 għal 1. Iż-żebbuġa ma tridx tkun mimsusa bid-dubbiena taż-żebbuġ u ma jridx ikollha brix jew impuritajiet. Iż-żebbuġ jiġi kklasifikati skont id-daqs tal-lista li ġejja, f’konformità mal-istandard internazzjonali:
      
                  Isem kummerċjali
               
               
                  Għadd ta’ żebbuġ għal kull kilogramm
               
            
                  Super super mamouth
               
               
                  70-90
               
            
                  Super mamouth
               
               
                  91-100
               
            
                  Mamouth
               
               
                  101-110
               
            
                  Super colossal
               
               
                  111-120
               
            
                  Colossal
               
               
                  121-140
               
            
                  Giants
               
               
                  141-160
               
            
                  Extra jumbo
               
               
                  161-180
               
            
                  Juμβο
               
               
                  181-200
               
            
                  Εχτra large
               
               
                  201-230
               
            
                  Large
               
               
                  231-260
               
            
                  Superior
               
               
                  261-290
               
            
                  Brilliants
               
               
                  291-320
               
            
                  Fiνε
               
               
                  321-350
               
            
                  Bullets
               
               
                  351-380
               
            3.3.   Materja prima (għall-prodotti pproċessati biss)
      
      —
      3.4.   Għalf (għall-prodotti li ġejjin mill-annimali biss)
      
      —
      3.5.   Passi speċifiċi tal-produzzjoni li jridu jsiru fiż-żona ġeografika identifikata
      
      Il-“Konservolia Stylidas” irid jitkabbar u jiġi pproċessat fiż-żona ġeografika identifikata.
      3.6.   Regoli speċifiċi dwar it-tqattigħ, it-tħakkik, l-ippakkjar, eċċ.
      
      —
      3.7.   Regoli speċifiċi dwar it-tikkettar
      
      —
      4.   Definizzjoni fil-qosor taż-żona ġeografika
      
      Iż-żona ta’ produzzjoni hija ż-żona li tinsab fil-konfini amministrattivi tal-Komunitajiet ta’ Glifa, Vathikilo, Pelasgia, Mili, Spartia, Achladi, Raches, Paleokerasia, Achinos, Karavomilos, Anidro, Neraida, Stylida, Avlaki, Agia Marina, Limogardi u Longitsi fil-Provinċja ta’ Fthiotida fil-Prefettura ta’ Fthiotida.
      5.   Rabta maż-żona ġeografika
      
      5.1.   Speċifiċità taż-żona ġeografika
      
      Il-klima fil-Prefettura ta’ Fthiotida huwa dak moderat tal-Mediterran. Id-dejta metereoloġika għal dawn l-aħħar ħames snin hija din li ġejja:
      
                   
               
               
                  Temperatura medja: 16,5 °C
               
            
                   
               
               
                  Umdità relattiva: 65-70 %
               
            
                   
               
               
                  Ammont ta’ nżul tax-xita: 589 millimetru fis-sena
               
            
                   
               
               
                  Dawl tax-xemx: 210 siegħa fix-xahar
               
            Il-ħamrija hija fil-biċċa l-kbira tafal ramli, f’żoni ċatti jew għan-niżla.
      5.2.   Speċifiċità tal-prodott
      
      Il-prodott għandu togħma ta’ frott u laħma soda li faċilment titneħħielha faċilment l-għadma u tibqa’ tajba. Iż-żebbuġ iswed għandu kulur iswed li jkanġi għal lewn il-linka, filwaqt li ż-żebbuġ aħdar għandu kulur aħdar li jkanġi fl-isfar lewn it-tiben. Permezz tal-karatteristiċi fiżiċi, kimiċi u organolettiċi eċċellenti tiegħu, iż-żebbuġ tal-mejda Stylida sar magħruf sew fis-suq Grieg u dak internazzjonali. Dan rebaħ diversi premji f’fieri Griegi u f’oħrajn internazzjonali.
      5.3.   Rabta kawżali bejn iż-żona ġeografika u l-kwalità jew il-karatteristiċi tal-prodott (għad-DPO) jew il-kwalità speċifika, ir-reputazzjoni jew karatteristiċi oħrajn tal-prodott (għall-IĠP)
      
      Il-varjetà ta’ żebbuġ prodotta f’din iż-żona ġeografika hija l-“Konservolia”, li tradizzjonalment ilha titkabbar f’din iż-żona sa mill-aktar żminijiet antiki u b’hekk huwa possibbli li ż-żebbuġ tal-mejda ikun magħruf għall-kwalitajiet fiżiċi, kimiċi u organolettiċi eċċellenti tiegħu. Iż-żebbuġ “Konservolia Stylidas” jitkabbar fiż-żoni tal-Prefattura ta’ Fthiotida li għandha xtiewi moderati u sjuf friski. Din il-varjetà speċifika ta’ żebbuġ addattat perfettament għall-ħamrija u l-klima li, flimkien mat-tkabbir tradizzjonali, il-ħsad u l-metodi ta’ pproċessar użati, jiffurmaw il-karatteristiċi distintivi tal-prodott finali.
      
         Referenza għall-pubblikazzjoni tal-ispeċifikazzjoni
      
      (L-Artikolu 5(7) tar-Regolament (KE) Nru 510/2006)
      http://www.minagric.gr/images/stories/docs/agrotis/POP-PGE/prodiagrafes_konserbopolis_stilidas200313.pdf
      
         (1)  ĠU L 93, 31.3.2006, p. 12. Mibdul permezz tar-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (ĠU L 343, 14.12.2012, p. 1).